'Ek kies om die mooi te onthou' - Ongelukke - Republikein
Friday, January 24th, 16:53:37
'Ek kies om die mooi te onthou'
16 September 2019 | Ongelukke
"Ek kies om die mooi te onthou. Hy het sy foute gehad, maar hy was 'n goeie mens; hy was bemind."
Só het me. Edith Ströh (49), suster van wyle mnr. Werner Beddies (47), hom gister beskryf.
Dit gons sedert sy dood in die sosiale media dat hy sy eie lewe geneem het deur Vrydag trompop naby Seeis in 'n Namlog-vragmotor vas te jaag.
Beddies, 'n bekende in die toerismebedryf en een van die vennote van Safari - An African Experience, word op die blad www.werner-beddies.com van bedrog beskuldig.
'n Eis om skadevergoeding van meer as N$500 000 is ook in die hoërhof in Windhoek teen hom hangend. Me. Yvonne Schadee, eienaar van die Vondelhof Guesthouse in Windhoek, eis vir pyn, lyding en vernedering nadat Beddies haar na bewering aangerand het.
Volgens die hofstukke het dit gebeur toe sy verlede jaar na sy onderneming in Sam Nu­jomaweg in Windhoek gegaan het om hom oor sy agterstallige skuld te konfronteer.
Ströh het gister aan Republikein gesê haar broer het hartprobleme gehad en het die afgelope week van pyn in die bors gekla. Daarbenewens het hy ook medikasie gebruik om te voorkom dat hy aan die slaap raak.
"My broers (Jürgen, 51, en Peter Beddies, 54) was vanoggend (Sondag) by die ongelukstoneel en hulle sê daar is remmerke op die pad. Hulle vermoed nie selfmoord nie."
Volgens haar sou hy dit nooit aan sy seun, Philipp (18), gedoen het nie. Hy is in Duitsland op skool en het gisteroggend in Namibië aangekom.
"Ja, dit is so dat hy finan­siële probleme gehad het, maar hy was 'n goeie, liefdevolle en hardwerkende mens," het Ströh gesê.
Beddies laat benewens Ströh sy twee broers en sy seun, ook 'n jonger suster, me. Oetie Louw (38), en sy vrou, me. Jutta Beddies-Kulish, agter.